MacOS

MacOS (stilisate como macOS) es un linea de systemas de operation de typo Unix de Apple, e es includite con omne nove computatores Apple Macintosh desde 2002. Le systema de operation originalmente se appellava Mac OS X, e in 2012 illo esseva renominate a OS X. In 2016, le nomine cambiava de novo, de OS X a macOS.

MacOS non es simplemente ultime version del systema de Apple nascite in 1984 con le prime computator Macintosh: essente un successor directe de NeXTStep, illo ha essite completemente rescribite a base de un fundation de BSD e Mach, e es de facto un systema de operation differente. 

Le principal argumento presentate per le fabricante Apple pro iste systema es que illo combina le fidelitate del systemas Un*x del quales illo se deriva, e le simplicitate de utilisation del systemas Macintosh.

Le systema de operation mobile iOS es un version adaptate de macOS e es usate pro le iPhone e iPad.

 Historia 

Le Mac OS classic esseva programmate in le annos 1980 con le idea que on usarea principalmente un sol programma al mesme tempore sur un computator. Supportar le multitasking preemptive, i.e. le possibilitate de executar plure programmas sur le mesme computator independentemente e sin interferer le un con le altere, se monstrava multo difficile a adder al systema. In le annos 1990, le computatores Macintosh perdeva multe supporto pro le absentia de iste possibilitate, que ja esseva realisate sur multe altere systemas.

Con le tempore, le systema Mac OS classic deveniva de plus in plus obsolete e difficile de renovar. Il deveniva sempre plus clar que il esserea plus simple conciper un nove systema complete que solver tote le problemas del systema existente. In 1999, initialmente, a scala limitate, solmente un version de servitor esseva publicate. Iste version includeva programmas de adjuta pro le gestion de gruppos de labor e un accesso simplificate a servicios de rete, como un servitor de e-mail, un servitor Samba e un servitor DNS. In martio 2001, un version de Mac OS X pro consumitores esseva publicate sin iste servicios. Illo esseva in grande parte basate super NeXTStep, le systema de operation pro computatores NeXT, que a su vice es basate sur un nucleo BSD.

Durante un tempore, le Mac OS ancian ancora poteva esser usate in un emulation, nominate Classic, que se executava como un application sur le nove systema. Nonobstante, a partir de 2006, quando Apple comenciava un transition de microprocessores PowerPC verso microprocessores de Intel, le emulation Classic esseva gradualmente retirate de servicio a mesura que le usatores cambiava al nove processores.

A partir de novembre 2020, Apple exequeva un transition a ancora un altere typo de processor: un version de ARM personalisate per Apple, appellate Apple Silicon. Le facto que Apple poteva controlar e le machina e macOS ha resultate in un integration profunde del duo, que ha permittite un augmento del efficientia. Comparationes inter le serie M de Apple Silicon e le chips de computatores portabile de Intel ha notate que Apple Silicon opera a nivellos de energia multo plus basse durante que illo forni un prestation equal o superior in multe cargas de travalio.

 Technologias 

macOS es construite super un architectura stratificate, con un base fundamental basate in Unix e technologias clave como le kernel XNU, Apple Silicon, e le quadro de applicationes Cocoa. 

In su base, macOS es un systema de operation Unix conforme a POSIX, derivate del systema de operation de codice aperte Darwin de Apple, que incorpora le nucleo hybride XNU e utensiles de base de FreeBSD. Isto forni stabilitate, protection de memoria e multitasking preemptive.

Desde 2017, macOS include le nove systema de files de Apple, APFS (). Iste systema de files moderne e optimisate pro discos de stato solide (SSD) permitte functionalitates como copias de reserva rapide e confidibile de Time Machine usante su technologia de instantaneos.

Categoria:Systemas de operation proprietari
Categoria:Unix